Veprių tiltas

**Veprių tiltas** – automobilių transporto tiltas, nutiestas per Šventosios upę kelyje , Veprių miestelio pietryčiuose, Ukmergės rajono savivaldybėje. Upės dešiniajame krante tilto prieigose, Šventosios gatvės tęsinyje ties Veprių riboženkliu, pastatyta nuoroda į Veprių Kalvarijas. Kairiajame krante šalia tilto stūkso stambus saugomas riedulys – Juozapavos akmuo.

## Istorija

XIX a. kiek aukščiau už dabartinį tiltą dešiniajame krante stovėjo Veprių dvarui priklausiusi karčema, per upę veikė keltas. Pasak Ukmergės muziejininkų, 1836 m. dvaro inventoriaus aprašyme nurodyta, jog keltą sudarė dvi valtys su lynu, krante buvo įrengta prieplauka.

Vėliau statyti mediniai tiltai buvo sugriaunami per abu pasaulinius karus. 1916 m. tiltą pastatė apylinkės vyrai ir rusų belaisviai, vadovaujant vokiečių inžinieriui. Vėliau vokiečiai jį sudegino. Tiltas buvo 182 m ilgio, 8 m pločio.

1968 m. prieš sekmines buvo sugriautas tiltas per Šventąją, kad žmonės negalėtų atvykti į Kalvarijas iš kitos upės pusės. Čia vasarą seklesnėmis vietomis buvo mėginama ją perbristi. Prie upės budėdavę saugumiečiai stumdavo atvykėlius atgal.

Buvę mediniai tiltai kentėjo nuo ledonešių, potvynių buvo nunešami arba reikalavo pastovaus remonto. Sovietmečiu sujungus skirtinguose krantuose įsikūrusius Veprių ir Salomėjos Nėries kolūkius, buvo pastatytas laikinas žemas tiltas. Važiuojamoji dalis per ledonešius būdavo nuardoma. Pasitaikius nenumatytiems potvyniams, ant tilto būdavo prikraunama plytų, kad vanduo nenuneštų tilto.

Dabartinis gelžbetoninis tiltas buvo statomas 1973–1976 m. Pagrindiniai atramų statybos darbai prasidėjo 1973 m. kovo mėnesį. Tilto sąmatinė vertė buvo apie 145 000 rublių, įskaitant naujų privažiavimo kelių abiejuose krantuose įrengimą: 200 m kelio kairiajame krante ir 1300 m – dešiniajame krante. Tiltui bei keliui statyti žvyras buvo vežamas iš Gavėnonių karjero. Tilto statybos ir vandens pralaidų žemės darbus vykdė Ukmergės kelių statybos valdyba Nr. 2, atramas ir polius atramoms laikyti įrengė Veprių statybininkų brigada. Tilto perdengimo sijas pagamino ir pagrindinius montavimo darbus vykdė Telšių tiltų statybos valdyba nr. 3. 

Pastačius tiltą ir nutiesus naująjį kelią, Veprių miestelis ties Slabados kaimu plėtėsi, priartėjo prie upės.

## Šiuolaikinis tiltas

1975 m. statybos tiltas gelžbetoninis, sijinis, 4 tarpatramių (24,10+24,05+24,05+24,10), karpytasis, 100 m ilgio. Perdanga sumontuota iš keturių išilginių tėjinių sijų. Perdangos konstrukcija atremta į rėmines tarpines atramas ir krantines užpiltines atramas. Važiuojamoji dalis – dviejų eismo juostų, su šalitilčiais pėstiesiems.

2011–2012 m. vyko tilto remontas. Tiltas atnaujintas dviem etapais, nenutraukus, o tik ribojant transporto eismą. Patikslinti duomenys: tilto ilgis 108,9 m., plotis 10,0 m.


Vepriai, tiltas nuo akmens pusės.jpg|Atnaujintas tiltas nuo Juozapavos akmens
Vepriai, po tiltu.jpg|Patiltė: perdangą laiko sujungtų kolonų poros


## Literatūra

* Henrikas Adolfas Kebeikis. *Žvilgsnis į Lietuvos tiltus*. – Kaunas: „Kopa“, 2004. ISBN 9955-9711-0-X

## Šaltiniai

## Nuorodos

* Veprių krašto atmintis. Keltas per Šventąją ties Vepriais *facebook.com* (nuotrauka)
* Veprių krašto atmintis. Taip atrodė vokiečių statytas, o vėliau jų sudegintas tiltas per Šventąją *facebook.com* (nuotrauka)
* Veprių krašto atmintis. Tilto perdengimo sijų montavimas *facebook.com* (nuotrauka)